प्रधानमंत्री बनने के बाद नरेंद्र मोदी ने हरचंद कोशिश की कि अमेरिका के साथ भारत के संबंधों में जो गतिरोध या गतिहीनता आ गई थी, उसे दूर किया जाए और एक बार फिर दोनों देशों के बीच प्रगाढ़ संबंध स्थापित हो जाएं. लेकिन भारत के प्रधानमंत्री द्वारा अमेरिका के राष्ट्रपति को गले लगाने का यह अर्थ नहीं है दोनों देश एक-दूसरे के साथ गले मिल रहे हैं. इसलिए अब यह स्पष्ट होता जा रहा है कि भारत-अमेरिका संबंधों में जैसी ऊष्मा देखी जा रही थी या जिसकी उम्मीद की जा रही थी, वैसी ऊष्मा है नहीं. दोनों देश अपने-अपने ढंग से निराशा और नाराजगी का इजहार कर रहे हैं और यह जता रहे हैं कि दोस्ती के बावजूद उनके हित और रुख काफी भिन्न हैं.